Na podlagi določil statutov občin Svet Mestne občine Velenje, Svet Občine Šoštanj in Svet Občine Šmartno ob Paki na skupni izredni seji dne 11.06.2012 sprejmejo

**SKLEP**

**glede nadaljnjega izvajanja projekta Blok 6 Termoelektrarne Šoštanj in**

**glede postopkov dajanja državnega poroštva za izgradnjo bloka 6**

**Termoelektrarne Šoštanj**

**I.**

Občinski sveti Mestne občine Velenje, Občine Šmartno ob Paki in Občine Šoštanj (v nadaljevanju: občinski sveti) izrekamo vnovično podporo nadaljevanju izvedbe projekta Blok 6 Termoelektrarne Šoštanj (v nadaljevanju: TEŠ).

**II.**

Občinski sveti odločno nasprotujemo dokapitalizaciji družb energetske dejavnosti s strani tujih vlagateljev, saj bi ta povzročila dolgoročne negativne okoljske, socialne in ekonomske posledice v Šaleški dolini ter v celotni Sloveniji. Privatizacija družb energetske dejavnosti z odprodajo lastniških deležev tujim investitorjem je dokazano slaba pot in dolgoročno za državljane Slovenije ekonomsko neupravičena.

 **III.**

Od investitorja TEŠ ter skrbnika HSE pričakujemo, da bosta projekt izgradnje nadomestnega Bloka 6 TEŠ vodila skladno s predstavljenim terminskim načrtom in za nadomestni Blok 6 TEŠ pridobila uporabno dovoljenje do 15. 2. 2016.

V Šaleški dolini bomo odkopavali premog in proizvajali električno energijo po letu 2015 pod pogojem, da bo sočasno izvedena kvalitetna in celovita sanacija zraka, vode in tal, ter se bodo odpirala nadomestna delovna mesta s pomočjo projektov, ki bodo podprti s strani lokalnih skupnosti, Premogovnika Velenje ter Termoelektrarne Šoštanj.

Prebivalke in prebivalci Šaleške doline morajo imeti s strani Premogovnika Velenje, Termoelektrarne Šoštanj ter njunih lastnikov zagotovljene pogoje za svoje življenje in nadaljnji razvoj v ekološko urejenem ter zdravem okolju.

**IV.**

Občinski sveti pozivajo Državni zbor Republike Slovenije, da brez škodljivega odlašanja nadaljuje z obravnavo predloga Zakona o poroštvu Republike Slovenije za obveznosti iz dolgoročnega posojila v višini 440 milijonov evrov, ki ga najame TEŠ, d. o. o., pri Evropski investicijski banki za financiranje projekta izgradnje nadomestnega Bloka 6 TEŠ, moči 600 MW (ZPODPTEŠ).

**V.**

Občinski sveti pričakujejo od Vlade Republike Slovenije, da bo pri svojem postopanju v okviru obravnave predloga ZPODPTEŠ v Državnem zboru Republike Slovenije upoštevala dejstvo, da so bili odzivi dveh predhodnih vlad na finančno konstrukcijo glede projekta Blok 6 TEŠ, ki je vključevala državno poroštvo, pozitivni, zlasti pa, da upošteva možnost nastopa škodljivih posledic v primeru ustavitve projekta Bloka 6 TEŠ v vseh njihovih razsežnostih.

**VI.**

Občinski sveti predlagajo Agenciji za upravljanje kapitalskih naložb, da nadaljuje z že začetimi aktivnostmi, in da pristopi tudi k nadaljnjim in argumentiranim dejanjem v okviru njenih zakonskih pooblastil, s ciljem opozoriti pristojna državna telesa na nevarnost glede obstoja Holdinga Slovenske elektrarne v primeru zavrnitve državnega poroštva za izgradnjo Bloka 6 TEŠ.

**VII.**

Ta sklep začne veljati na dan sprejema in se objavi v uradnih glasilih Mestne občine Velenje, Občine Šmartno ob Paki in Občine Šoštanj.

Datum: 11.06.2012

 **župan Mestne občine Velenje**

**Bojan KONTIČ**

**župan Občine Šmartno ob Paki**

**Alojz PODGORŠEK**

**župan Občine Šoštanj**

**Darko MENIH**